La Crestomazia è cumpletta

(rcb)

14 toms e passa 7000 paginas cumpiglia la Crestomazia, questa ovra gigantica iniziada e procurada avant var 100 onns dal politicher ed istoriograf Caspar Decurtins (1855-1916), numnà il "Liun da Trun". I sa tracta da la rimnada la pli ritga e cumpletta da l'ierta culturala da tut ils idioms rumantschs. Ultra da scrittiras da tutta spezia cuntegna la retscha in stgazi prezius e voluminus da la tradiziun orala da nossas vischnancas, da versets e ditgas, da paraulas e fablas, da chanzuns e proverbis, d'istorgias da spierts e dialas. Caspar Decurtins ha cun ses collavuraturs rimnà quests bains culturals avant ch'els svaneschian ord nossas cuntradas.
Siond quest'ovra fitg tschertgada gia daditg exaurida, ha la pitschna chasa editura Octopus da Cuira prendi l'iniziativa ed offrì 1982 da restampar tut ils toms, sche l'interess saja avant maun. Il pretsch per tom variava tut tenor volumen ed era fitg modest cun la metoda fotomecanica. Quai vul dir: l'ovra na vegniva betg curregida u adattada, mabain sulettamain fotocopiada da l'original. Las numerusas subscripziuns per l'ovra cumpletta u singuls toms ha lubì da reedir l'ovra senza nagin sustegniment finanzial d'organisaziuns u dal maun public. 
Quest atun è vegnì tramess als subscribents il davos tom da la Crestomazia, quel davart la Val Schons. Quel n'era betg vegni publitgà en la Crestomazia, perquai che Caspar Decurtins è mort avant che l'ovra saja terminada. Il material da questa regiun rimnà da Tumasch Dorf e Steafen Loringett è pli tard vegnì edì en las "Annalas" e per part en in stampat separà. Quella mancanza è adina vegnida deplorada. Pir cun il tom da Schons cumpiglia la Crestomazia tut las valladas rumantschas.
Ma anc insatge manca als collectaders da la Crestomazia: in register. Senza in tal èsi difficil da chattar mintgamai gist quai ch'ins tschertga. Perquai ha - per occasiun da questa reediziun da la Crestomazia - la Societad Retorumantscha surprendì da procurar in register. Quel vegn da preschent elavurà da Peter Egloff e Jon Mathieu e duess prest cumparair. Per tgi che ha interess da cumprar la Crestomazia: l'entira retscha custa fr. 1214.- (15 cudeschs), ils toms pon però era vegnir retratgs singuls. (Ediziuns Octopus, chascha postala, 7002 Cuira, u Lia Rumantscha, Cuira).